Lesse uit die eerste twee dae se grondverhoreErnst Roets, adjunk- uitvoerende hoof van AfriForum, praat by die eerste landwye openbare vergadering oor onteiening sonder vergoeding. (Foto met vergunning van Forum Nuus) Almal wil ŉ huisie op die grond hê. Dit is die belangrikste les uit die eerste twee van die 43 openbare verhore wat tans landwyd oor onteiening sonder vergoeding aan die gang is. Die eerste twee verhore het Dinsdag en Woensdag in die Noord-Kaapse dorp Springbok en in Marble Hall, Limpopo, plaasgevind. Vandag (Donderdag) verskuif die aksie na Mokopane (Potgietersrus) en Upington. Wat uit die eerste twee openbare verhore duidelik geblyk het, is dat elkeen hul pond vleis wil hê, dat min mense by die openbare verhore hul emosies gaan probeer beteuel en dat die EFF steeds die meester van opsweping en konflik bly. In Springbok was daar nie baie mense wat die Grondwet verander wou sien nie, en nog minder wat beheer oor grond wou oordra aan die staat. Oudpres. Nelson Mandela se ou stelling uit die 1980’s, dat enigeen wat die kommunisme as toekomsbeleid in Suid-Afrika aanhang ŉ moeilike perd opsaal om te ry, is nogmaals korrek bewys. Die grootste deel van die land se bevolking voel wesenlik ingeloop wat grondbesit betref, en sal doen wat hulle kan om soveel te kry as wat hulle kan, maar vir eie gewin, nie bloot as oordrag tot die staat nie. Die EFF se onderleier, Floyd Shivambu, was pens en pootjies in die middel van die grootste stryery van die dag nadat die burgerregtegroep AfriForum se adjunk- uitvoerende hoof, Ernst Roets, sy saak probeer stel het. Shivambu se standpunt was dat Roets nie ŉ inwoner van Namakwaland is nie, dat die verhore in Springbok spesifiek ŉ geleentheid is vir die mense van daardie omgewing om hul standpunte stel en dat Roets sy kans moet afwag en sy saak by die parlement moet stel. Die belangrikste konflik tydens die verhore in Marble Hall was Shivambu se senior vennoot, EFF-leier Julius Malema. Mense wat Dinsdag in Springbok in Namakwaland die eerste landwye openbare vergadering oor onteiening sonder vergoeding bygewoon het. (Foto met vergunning van Forum Nuus) Malema het in ŉ onderonsie met Cope se leier, Mosiuoa Lekota, betrokke geraak oor Lekota gemeen het Malema manipuleer die voorsitter, Vincent Smith (ANC), om uitermate baie EFF-ondersteuners aan die woord te stel. Malema het teruggekap met ŉ stelling dat hy dit nie kan verhelp dat so min mense in Marble Hall Lekota se beleidsvoorkeure steun nie. Die skare in Marble Hall het dikwels “Juju! Juju!” gedreunsing om deur die uitroep van sy naam hul steun vir Malema en die EFF te wys. Met byna ŉ driekwartmiljoen skriftelike voorleggings wat deur Suid-Afrikaners aan die parlement gestuur is oor die kwessie, is daar weinig twyfel dat onteiening sonder vergoeding baie belangstelling en selfs emosie by Suid-Afrikaners ontlok. Daardie emosie was in Marble Hall duideliker te sien as in Springbok, met baie lede van die gemeenskap wat wil hê die verlede se afneem van grond vanaf hul voorvaders moet reggestel word. Daar was meer steun vir die wysiging van art. 25 van die Grondwet (die eiendomsklousule) in Marble Hall as wat daar in Springbok was. Môre se verhore vind in Lenyenye naby Tzaneen en Mothibistad naby Kuruman plaas.